भाजपा जिलाध्यक्ष पद के लिए संगठन से दूसरे डॉक्टर का नाम
सहमति बनी तो लगातार दूसरी बार कुक्षी विधानसभा क्षेत्र से आ सकता है जिलाध्यक्ष, नया नाम आने से दावेदारों में खलबली
भास्कर संवाददाता|धार
भाजपा जिलाध्यक्ष पद के लिए एक और डॉक्टर का नाम आने से दावेदारों में खलबली मच गई है। यह नाम सीधे प्रदेश संगठन ने दिया है। कहा गया है कि इस नाम पर सहमति बनाएं। यह डॉ. राज बर्फा हैं, जो कुक्षी विधानसभा के लोहारी से हैं। अब तक बदनावर विधानसभा क्षेत्र डॉ. प्रहलादसिंह सोलंकी को दौड़ में सबसे आगे माना जा रहा था लेकिन दो दिन पहले तक दावेदारों में भी शामिल नहीं रहे डॉ. बर्फा का नाम सामने आने से पद मिलने के सपने संजोए अन्य कार्यकर्ताओं के चेहरे उतर गए हैं। हालांकि अभी जिले के सभी गुटों के आकाओं की इस नए नाम पर सहमति बनना शेष है। रमेश धाड़ीवाल के बाद लगातार दूसरा जिलाध्यक्ष कुक्षी विधानसभा क्षेत्र से होने को लेकर आपत्ति भी आ सकती है। यदि वर्मा गुट ने विरोध किया तो पीथमपुर के नपाध्यक्ष देवेंद्र पटेल का नाम ताकत से सामने लाया जा सकता है। मनोज सोमानी, संजय वैष्णव, नरेश राजपुरोहित, डॉ. शरद विजयवर्गीय, अशोक जैन भी जिलाध्यक्ष बनने के लिए खुलकर कैंपेनिंग कर रहे हैं। पूर्व जिलाध्यक्ष विनोद शर्मा और दिलीप पटोंदिया भी फिर हाथ आजमा रहे हैं।
hin_Deva hin_Deva bho_Deva hin_Deva